Broj: 711-I-598-P-85/22-02-17

Zagreb, 11. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Natalije Jakšić, zamjenice ravnatelja VIDRA – Agencije za regionalni razvoj Virovitičko-podravske županije,** na 158. sjednici, održanoj 11. veljače 2022., daje sljedeće

**OČITOVANJE**

**Ravnatelj VIDRA – Agencije za regionalni razvoj Virovitičko-podravske županije, koji ne koristi službeni automobil niti privatni automobil u službene svrhe, može uz primitak plaće za obnašanje navedene dužnosti primiti naknadu troškova prijevoza na posao i s posla, jer se ne radi o primitku zabranjene dodatne naknade iz članka 7. točke d) ZSSI/21-a.**

Obrazloženje

Natalija Jakšić, zamjenica ravnatelja VIDRA – Agencije za regionalni razvoj Virovitičko-podravske županije, podnijela je zahtjev za očitovanjem koji je u knjigama ulazne pošte zaprimljen 7. veljače 2022. pod brojem: 711-U-2434-P-85/22-01-2, povodom kojeg se vodi predmet broj P-85/22.

Podnositeljica traži mišljenje Povjerenstva odnosi li se odredba članka 5. stavka 1. točke 2. ZSSI/21-a i na troškove prijevoza na posao i posla, odnosno smije li se ravnatelju VIDRA – Agencije za regionalni razvoj Virovitičko-podravske županije, koji nema na raspolaganju službeni automobil niti koristi privatni automobil u službene svrhe, isplaćivati trošak prijevoza.

U zahtjevu se navodi da je isti podnesen vezano za Smjernicu Povjerenstva Broj: 711-I-134-R-34/22-01-17 od 31. siječnja 2022.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 3. stavkom 1. podstavkom 63. ZSSI/21-a propisano je da su ravnatelji odnosno predsjednici uprava regionalnih i lokalnih razvojnih agencija obveznici u smislu tog Zakona, stoga je i ravnatelj VIDRA – Agencije za regionalni razvoj Virovitičko-podravske županije obvezan pridržavati se odredbi navedenog Zakona.

Člankom 5. stavkom 1. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Obzirom da je izričito određeno da se naknada putnih troškova ne smatra plaćom obveznika, ista se ne smatra dodatnom naknadom koju obveznici ne smiju primiti uz primanje plaće za obnašanje javne dužnosti.

Stoga ravnatelj VIDRA – Agencije za regionalni razvoj Virovitičko-podravske županije, koji prima plaću za obnašanje ove dužnosti, a ne koristi službeni automobil, kao niti privatni automobil u službene svrhe, može primiti naknadu troškova prijevoza na posao i s posla, ukoliko je to propisano zakonom, općim aktima tijela javne vlasti u kojem obnaša dužnost ili odlukama nadležnih tijela.

Nadalje, iako podnosteljica nije postavila pitanje dopuštenosti primitka drugih naknada, imajući u vidu uočene dvojbe vezane za primitak drugih naknada postavljene u zahtjevima većeg broja novih obveznika iz ZSSI/21-a, koji obavljaju dužnost temeljem sklopljenog ugovora o radu ili drugog ugovora iz radnog odnosa, u svrhu edukacije sprječavanja sukoba interesa ukazuje se na sljedeće:

* sukladno čkanku 5. stavku 1. ZSSI/21-a, obveznik istodobno uz primanje plaće može primiti i druge naknade stvarnih troškova povezanih s obnašanjem javne dužnosti, kao što su naknade za troškove prehrane, režija, najamnina, računala, mobitela, dnevnice i dr., ali i različite oblike potpora i pomoći koji se u pravili isplaćuju jednokratno kao oblik solidarnosti, kao što su potpora za rođenje djeteta, pomoć za smrt člana obitelji i bolesnog člana obitelji, jer isti ne predstavljaju dodatne naknade za obnašanje javne dužnosti čiji bi primitak bio suprotan članku 7. točki d) Zakona.
* obveznik istodobno uz primanje plaće ima pravo na od poslodavca plaćene premije osiguranja za slučaj ozljede na radu te putnog osiguranja za službeno putovanje, jer su povezani s obnašanjem javne dužnosti, otpremninu koja se isplaćuje nakon prestanka radnog odnosa, povećanje osnovice plaće za navršene godine radnog staža uređeno zakonom ili općim aktima, a ako bi se radilo o dopunskom zdravstvenom osiguranju, mogao bi koristiti zdravstvene usluge ukoliko je polica u cijelosti plaćena temeljem ugovora sklopljenog prije stupanja ZSSI/21-a na snagu.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana